KIRJALLINEN KYSYMYS E-4032/00 esittäjä(t): Manuel Pérez Álvarez (PPE-DE) komissiolle. Työntekijöiden oikeudet mukavuuslippulaivoilla.



Virallinen lehti nro 187 E , 03/07/2001 s. 0114 - 0115



KIRJALLINEN KYSYMYS E-4032/00 esittäjä(t): Manuel Pérez Álvarez (PPE-DE) komissiolle (21. joulukuuta 2000) Aihe: Työntekijöiden oikeudet mukavuuslippulaivoilla Kunnolliset työolot merkitsevät sitä, että työpaikalla on asianmukaiset terveys- ja turvallisuusolot riippumatta siitä onko työpaikka kiinteä tai liikkuva. Samoin oikeusjärjestelmän sallimien eri sopimusmahdollisuuksien mukainen työsopimusturva pitää taata. Tätä turvaa ei ole, jos tilanne on epäselvä kuten mukavuuslippulaivoissa. Oikeusturva on olematon ja riski työntekijöiden sosiaalisten oikeuksien polkemisesta on suuri. Aikooko komission jäsen käsitellä yhteisön satamissa käyvillä mukavuuslippulaivoilla työskentelevien Euroopan unionin työntekijöiden työoloja koskevia erityissäännöksiä? Anna Diamantopouloun komission puolesta antama vastaus (8. maaliskuuta 2001) Arvoisa parlamentin jäsen käsittelee unionin ulkopuolisten maiden lipun alla purjehtivilla aluksilla työskentelevien eurooppalaisten työntekijöiden sosiaalisia oikeuksia. Komissio on aluksilla työskentelevien työntekijöiden terveyden ja turvallisuuden suojelun osalta täysin samaa mieltä parlamentin jäsenen kanssa siitä, että on tärkeää taata näille työntekijöille asianmukainen suoja riippumatta heidän työskentelypaikastaan ja erityisesti heidän työskennellessään yhteisön satamia käyttävillä aluksilla riippumatta siitä, minkä maan lipun alla alus purjehtii. Tässä yhteydessä on tärkeää mainita terveydelle ja turvallisuudelle asetettavista vähimmäisvaatimuksista aluksilla tapahtuvan sairaanhoidon parantamiseksi 31. maaliskuuta 1992 annettu neuvoston direktiivi 92/29/ETY(1) sekä turvallisuutta ja terveyttä koskevista vähimmäisvaatimuksista kalastusaluksilla tehtävässä työssä 23. marraskuuta 1993 annettu neuvoston direktiivi 93/103/EY(2). Näissä direktiiveissä esitetystä aluksen määritelmästä (toisessa 1 artiklassa ja toisessa 2 artiklassa) käy kuitenkin ilmi, että vähimmäisvaatimuksia sovelletaan vain jäsenvaltion lipun alla purjehtivaan tai rajoituksetta sen lainkäyttövallan alaisuuteen rekisteröityyn alukseen. Yhdistyneiden Kansakuntien merioikeusyleissopimuksessa(3), johon yhteisö on liittynyt sopimuspuoleksi, määrätään, että kaikkien valtioiden on niiden lipun alla purjehtivien alusten osalta toteutettava tarvittavat toimenpiteet turvallisuuden varmistamiseksi merellä, miehistön kokoonpano, työskentelyolosuhteet ja koulutus mukaan luettuina, ottaen huomioon alalla sovellettavat kansainväliset säädökset. Näin ollen aluksella olevien työntekijöiden oikeudet määräytyvät lippuvaltion lainsäädännön mukaan työntekijöiden kansalaisuudesta riippumatta. On kuitenkin syytä lisätä, että satamavaltioiden suorittamaa valvontaa koskevassa 19. kesäkuuta 1995 annetussa neuvoston direktiivissä 95/21/EY(4) säädetään mm., että jäsenvaltioiden satamia käyttäviin aluksiin, myös Euroopan ulkopuolisten maiden lipun alla purjehtiviin aluksiin, on tehtävä tarkastuksia sen selvittämiseksi, täyttyvätkö niissä Kansainvälisen työjärjestön yleissopimuksen n:o 147 (yleissopimus kauppa-aluksissa noudatettavasta vähimmäistasosta) mukaiset kansainvälisesti sovellettavat sosiaaliset edellytykset. (1) EYVL L 113, 30.4.1992. (2) EYVL L 307, 13.12.1993. (3) EYVL L 179, 23.6.1998. (4) EYVL L 157, 7.7.1995.